กอร.พระราชพิธีฯ เปิดให้ประชาชนเข้าชมนิทรรศการพระเมรุมาศ 2-30 พ.ย.นี้
กอร.แจ้งเปิดให้ประชาชนเข้าชมนิทรรศการพระเมรุมาศ ในวันที่ 2-30 พ.ย.นี้ เวลา 07.00 น. - 22.00 น. คาดมีผู้เช้าชม 1 แสนคน/วัน
27 ต.ค. 2560

กองอำนวยการร่วมพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร (กอร.พระราชพิธีฯ) แจ้งกำหนดการเปิดให้ชมนิทรรศการพระเมรุมาศ ตั้งแต่วันที่ 2-30 พ.ย.60 เวลา 07.00 น. – 22.00 น. โดยในช่วงเช้าวันที่ 2 พฤศจิกายน 2560 เวลา 07.00 น. สมเด็จพระเทพรัตนราชสุดาฯ สยามบรมราชกุมารี จะเสด็จเป็นองค์ประธาน เปิดนิทรรศการพระเมรุมาศดังกล่าว
โดยคาดว่าจะมีจำนวนผู้เข้าชมนิทรรศการวันละ 1 แสนคน แบ่งเป็น พระภิกษุสงฆ์ 500 รูป คนพิการและคนชรา 500 คน นักท่องเที่ยวต่างชาติ 8,000 คน นักเรียนนักศึกษา 15,000 คน ประชาชนทั่วไป 80,000 คน เฉลี่ย 4 ตารางเมตร/คน จึงได้กำหนดให้เข้าชมรอบละ 5,000 คน
ทั้งนี้กำหนดเวลาให้ชมบริเวณด้านหน้าพระเมรุมาศซึ่งเป็นส่วนของโครงการพระราชดำริ คนละ 15 นาที ส่วนในนิทรรศการ 6 อาคาร จะให้เวลาคนละ 45 นาที ซึ่งประชาชนสามารถขึ้นชมพระเมรุมาศได้เฉพาะชั้น 1 เท่านั้น เมื่อหมดเวลาเจ้าหน้าที่จะส่งสัญญาณหมดเวลาเป็นรอบๆ
ในระหว่างการจัดนิทรรศการ จะมีการแสดงดนตรีซึ่งหมุนเวียนกันระหว่างกรมศิลปากร และหน่วยงานต่างๆ รวมทั้งในตอนเย็นถึงค่ำจะมีการแสดงโขนเรื่องรามเกียรติ์ ที่บริเวณหน้าพระเมรุมาศ และการแสดงศิลปวัฒนธรรมบนเวทีด้านทิศเหนือ โดยภายในบริเวณนิทรรศการ จะจัดสิ่งอำนวยความสะดวกให้แก่ประชาชนทุกกลุ่ม โดยทุกอาคารจะจัดทำทางลาดสำหรับผู้ที่มาด้วยรถเข็น หรือผู้สูงอายุ
รวมทั้งจะมีการจัดนิทรรศการสำหรับผู้พิการทางสายตาให้สามารถสัมผัสกับหุ่นจำลองพระเมรุมาศขนาดย่อส่วน ชิ้นส่วนตกแต่งงานสถาปัตยกรรม และงานศิลปกรรมประดับพระเมรุมาศ อาทิ สัตว์หิมพานต์ เทวดา และชิ้นส่วนของประติมากรรมต่างๆ
ทั้งนี้ ประชาชนที่เข้าร่วมงานจะต้องผ่านจุดคัดกรอง 5 จุด โดยจะมีทางเข้าแยกเฉพาะให้กับบุคคลแต่ละกลุ่ม ประกอบด้วย
1.ประชาชน 3 จุด บริเวณท่าช้าง วงเวียน รด. และพระแม่ธรณีบีบมวยผม
2.พระภิกษุและผู้พิการ 1 จุด บริเวณมหาวิทยาลัยธรรมศาสตร์ ท่าพระจันทร์
3.นักท่องเที่ยวชาวต่างชาติ 1 จุด บริเวณด้านหลังกระทรวงกลาโหม